Gedagte vir die dag: Gewortel in ChristusFoto: Allen Taylor/Unsplash.com Noudat julle Christus Jesus as Here aangeneem het, moet julle lewe soos mense wat aan Hom verbonde is. Bly in Christus geanker en bou op Hom, standvastig in die geloof soos julle geleer is.(Kolossense 2:6-7) Die Christelike wandel is nederig en beskeie: Ons volg waar Jesus lei en in pas met sy Gees leef ons ons roeping uit. Of ons ’n kind, ’n volwassene of afgetredene is, ons kan almal hierdie eenvoudige opdrag volg, hierdie goddelike dissipline handhaaf en God vertrou om die pas aan te gee. In ons verbondenheid aan Christus sal ons optrede (ons praat en handel) deurspek wees van waarheid en lig, liefde en vreugde en ons dankbaarheid voor Hom. Christus se liefde anker ons geloof en sy Woord voed en versterk ons met gesonde leerstellinge in plaas van leë, misleidende wêreldse filosofieë. Die gevaar is dat ons sal wegbeweeg van die eenvoud van God se opdragte en in die proses dit wat bitter is soet noem en dit wat kwaad is goed. Tog is God se Woord ’n lig op ons pad en as ons daarin gewortel bly, sal ons stewig staan. Die profeet Jesaja vergelyk gelowiges met groot en sterk eikebome wat deur die Here geplant is, sodat Hy verheerlik kan word (61:3). Wanneer ons spesiale voeding vir ons wortels gee en ons daaglikse verhouding met God nie afskeep nie, sal ons vrug dra tot sy eer. Here, anker my in u Woord en u liefde. Niks anders gaan my in ’n tyd van droogte help nie, want in U alleen is my lewenskrag. Daar is geen ander manier vir my om vrug te dra nie – net wanneer ek geanker en opgebou in Christus staan, kan ek vrug dra. Amen